Neka čudna bolest

Negdje davno, tako kažu, nešto nepoznato se desilo i proširilo brzinom svjetlosti po cijelom svijetu. Došao je neki čudan i nepoznat utjecaj na ljude. Nazvali su to epidemijom. Sve više i više ljudi je obolijevalo, a uzrok je bio nepoznat. Simptomi su bili različiti i često su se primjećivali.

Tako je jedna bogata i ugledna obitelj živjela u velikoj i luksuznoj kući. Cvijeće je cvjetalo, prozori su se sjajili od čistoće; sve je bilo opremljeno modernom tehnologijom, a kuću su osiguravali brojnim osiguranjima. Gosti su rijetko dolazili, no obitelj je živjela dosadnim životom. Često su se svađali, glasno su raspravljali i plakali. Nikada se nisu grlili, čak nisu niti slavili rođendane. Najbolji doktori su dolazili i ustanovili da su oboljeli od neke čudne bolesti koja se zove „Mržnja“.

 U susjednoj državi, počeli su se primjećivati slični simptomi. Ljudi su postali hladniji, usamljeniji, umirali su sami daleko od obitelji. Nitko se s nikim nije družio niti posjećivao. Na njihovom jeziku, ova bolest se zvala „Zavist“.

Godine su prolazile, a bolest je mutirala, mijenjala oblik. Nazvali su je „Škrtost“. Napadala je i bogate i siromašne, obrazovane i neuke. Ljudi su gradili velike ograde kako bi zaštitili svoje skupe kuće, moderne brave za svoje automobile, kontejneri su bili prepuni jestive hrane koju nisu uspjeli pojesti.

Ljudi su shvatili da postoji ogroman problem. Bolest je zahvatila cijeli svijet. Bila je češća od alergija, dijabetesa, visokog tlaka.

Napravili su laboratorij u kojem su radili ljudi iz cijeloga svijeta. Govorili su različitim jezicima. Ali svi su žarko željeli pomoći svijetu i jedni drugima. Dugo su vremena provodili zajedno razgovarajući i istražujući. Kako su dugo bili skupa, među njima se razvilo prijateljstvo, sklad i zajedništvo. Neki su čak sklopili brak. Otkrili su lijek, a lijek se zvala Ljubav. Ljubav je poticala razvoj dobrih bakterija koje su pozitivno utjecale na organizam i imunitet. Neke od njih su nazvali tolerancija, praštanje, dijeljenje, sućut, empatija, prijateljstvo...

Znanstvenici puni oduševljenja, vratili su se u svoje zemlje s čarobnim lijekom. Dijelili su ga besplatno, s uputama za korištenje. Preporuke su takve da se Ljubav koristi više puta dnevno. Učinak je čudotvoran, a rok trajanja lijeka je neograničen.

P.S moguće su nuspojave, kao što su: bol trbušnih mišića od smijanja, suze radosnice i izljevi nježnosti.

Ines Samardžić, 1. THK